KIRJALLINEN KYSYMYS E-3064/01 esittäjä(t): Jan Andersson (PSE) komissiolle. Satamamaksuja koskeva kiista.



Virallinen lehti nro 147 E , 20/06/2002 s. 0087 - 0087



KIRJALLINEN KYSYMYS E-3064/01 esittäjä(t): Jan Andersson (PSE) komissiolle (8. marraskuuta 2001) Aihe: Satamamaksuja koskeva kiista Helsingborgin sataman ja Scanlines-yhtiön välillä on jo pitkään jatkunut kiista satamamaksujen määrästä. Osapuolet kääntyivät neljä vuotta sitten komission puoleen saadakseen ratkaisun asiaan, mutta komissio ei ole vielä tähän mennessä antanut vastausta. Tätä on vaikea hyväksyä. Komission päätös on tärkeä, koska se ei vaikuta vain Helsingborgin sataman vaan myös monien muiden satamien maksujen hinnoitteluun. 1. Milloin osapuolet voivat odottaa saavansa komissiolta asiaa koskevan päätöksen? 2. Onko komissio periaatteessa sitä mieltä, että markkinaperiaatteiden tulee päteä satamamaksujen hinnoittelussa? Mario Montin komission puolesta antama vastaus (7. tammikuuta 2002) Arvoisa parlamentin jäsen viittaa kahden lauttayhtiön väitteeseen, jonka mukaan Helsingborgin satama käyttää määräävää asemaansa väärin, mikä ilmenee syrjivänä ylihinnoitteluna. Komissio tutkii edelleen näitä tapauksia, jotka nostavat kuitenkin esiin useita monimutkaisia asiakysymyksiä ja oikeudellisia kysymyksiä, kuten kilpailuasioista vastaava komission jäsen selvitti parlamentissa vastauksessaan suulliseen kysymykseen H-0535/01 parlamentin heinäkuun 2001 istunnon kyselytunnin(1) aikana. Erityisesti markkinatilanteen epävakaus on vaikuttanut siihen, että on ollut välttämätöntä tutkia Juutinrauman sillan mahdollinen vaikutus tapaukseen. Komissio on täysin tietoinen tilanteen vaikutuksista osapuoliin (satamaan ja lauttayhtiöihin) ja se jatkaa tutkimuksia aktiivisesti. Viime kuukausina on tehty toinen selvityskierros, jonka aikana on järjestetty lisätapaamisia pääosapuolten kanssa. Tapauksen selvittämistä pidetään ensisijaisen tärkeänä, ja komissio aikookin muodostaa kantansa asiasta mahdollisimman nopeasti. Vakiintuneen oikeuskäytännön mukaan satamia pidetään EY:n perustamissopimuksen kilpailusäännöissä tarkoitettuina yrityksinä, joten kilpailusääntöjä sovelletaan myös satamiin, erityisesti EY:n perustamissopimuksen 82 artiklaa (ent. 86 artikla), jossa kielletään määräävän aseman väärinkäyttö. Kiellettyä ei ole aseman määräävyys, vaan se, että yritys käyttää asemaansa väärin. Komissio tutkii jokaisen tapauksen erikseen määritelläkseen, onko kyseessä väärinkäyttö. Vaikka markkinoita koskevien periaatteiden pitäisi teoriassa toimia niin, että satamamaksujen suuruus määräytyy kysynnän ja tarjonnan lain perusteella, markkinavoimat voivat joskus häiriintyä. Tämä saattaa tapahtua tilanteessa, jossa määräävässä asemassa oleva yritys käyttää väärin asemaansa veloittamalla kohtuuttomia tai syrjiviä maksuja. Tällaisissa tilanteissa saattaa hyvinkin olla perusteltua, että komissio puuttuu asiaan markkinaolosuhteiden ennalleen palauttamiseksi. Yllä mainitusta johtuen, ja samanaikaisesti käynnissä olevan tutkimuksen kanssa, komissio on kehottanut osapuolia tutkimaan uudelleen, olisiko esimerkiksi tulevista satamamaksuista sopiminen mahdollista, jotta kiistan jatkuvat vaikutukset saataisiin loppumaan ilman komission osuutta. Sopiminen ei estäisi komissiota tarpeen mukaan jatkamasta tutkimuksia. (1) Suullinen vastaus, 3.7.2001.